**Efter STU – Hvad så med fremtiden**

Interview med Patrick Hansen- Via Biler

Patrick Hansen færdiggjorde sin STU på LUC juni- 2020. Igennem sit STU-forløb arbejdede Patrick med sine personlige, sociale og faglige kompetencer og især på 3. år var der fokus på praktikker og Patricks fremtidige muligheder.

Patrick fortæller, at han fik mange gode venskaber i løbet af sin STU-uddannelse og at han stadig har fastholdt kontakter, bl.a. kommer han til årets 2 fester på LUC.

Igennem sin STU-uddannelse var Patrick en del på vores værksted og var også med til vores opstart på Æblelunden, hvor han var med til at opføre vores store drivhus, bygge plantekasser, opføre bål-hus mv. Patrick var i praktikker på bl.a. Genbrugsstationen og hos bilforhandlere.

Via praktikkerne blev Patrick mere afklaret på, at han gerne ville ”lave noget med biler”, og hans store ønske er gået i opfyldelse, da han nu er ansat i flexjob hos VIA-biler 24 timer om ugen, hvor han laver forskelligt forefaldende arbejde, men især har styr på lager, dæk, dækskifte mv. – Hos VIA-biler er de rigtig glade for Patrick og Patrick fortæller, at han også er rigtig glad for sit job og en masse søde kolleger.

Det er dejligt, at mange virksomheder i Silkeborg Kommune har plads og hjerterum til at ansætte de unge, der har taget en STU-uddannelse.



